《刘子钟郎中嶰谷秋风竹为吴郎中题》
明代·韩雍

大夏之西，沅渝之阴，有地名嶰谷，产竹成修林。苍厓每见绿云起，白日不受红尘侵。

七月八月风森森，翠鸾飞舞青虬吟。瀛洲仙子振环佩，商山隐者鸣瑶琴。

行看最能远清听，入坐便可消烦襟。比来此景不易得，宦途渴想尘生心。

吴君早年登要津，此君风节素所歆。东平才子善挥洒，笔端造化留情深。

欲君宝此如南金，作官视此为规箴。此君终当遇伶伦，取之共和箫韶音。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。